'Geen-selfie'-sones gevra ná honderde sterf | Maroela Media
'Geen-selfie'-sones gevra ná honderde sterf
Argieffoto (Foto: Pasja1000, Pixabay)
Die getal sterftes wêreldwyd is só hoog dat wetenskaplikes voorgestel het dat toegewyde "geen-selfie-sones" ingestel moet word.
'n Nuwe studie het bevind dat altesaam 259 persone tussen 2011 en 2017 wêreldwyd op verskillende maniere gesterf het terwyl hulle selfies wou neem.
Die studie is gepubliseer in die Journal of Family Medicine and Primary Care en het ondersoek ingestel hoeveel sosialemediagebruikers al gesterf het terwyl hulle die perfekte skoot wou kry.
Die studie, onder leiding van dr. Agam Bansal by die Indiese Instituut vir Mediese Wetenskap, het nuusberigte tussen Oktober 2011 en November 2017 geanaliseer en bevind daar is berig oor minstens 259 sterftes, wat in die studie "selficides" genoem word.
Van die sterftes het internasionaal ook aandag getrek. In Kanada is drie sosialemediagebruikers vanjaar dood toe hulle in 'n rivier in geval en oor 'n waterval meegesleur is. Daar is ook verskeie berigte van persone wat 'n selfie geneem het sekondes voor hulle na hul dood geval het. Die studie maak dit duidelik dat dit nie 'n klein probleem is nie en dat daar beslis meer mense wêreldwyd wat dood is toe hulle 'n selfie wou neem as net die 259 waaroor daar berig is.
"Dit is nog net die oortjies van die seekoei," lui 'n deel van die studie. "Daar word oor talle gevalle nie berig nie."
Die navorsers het die 259 sterftes geografies uiteengesit. Meeste selfie-verwante sterftes is in Indië (50%) aangemeld gevolg deur Rusland, die VSA en Pakistan. Die gemiddelde ouderdom van die persone is 22.94 jaar oud. Net meer as driekwart van diegene wat gesterf het toe hulle selfies wou neem, is mans.
Die topdrie oorsake van sterftes was mense wat verdrink het, deur 'n voertuig getref is of geval het. Wat betref voertuigverwante sterftes was dit gewoonlik iemand wat die perfekte foto wou kry voor 'n aankomende trein.
Die navorsers stel voor dat "geen-selfie-sones" in gevaarlike gebiede geïmplementeer moet word. "Selfies is nie skadelik nie, maar die gedrag wat daarmee gepaard gaan, is gevaarlik. Individue moet opgelei word oor gevaarlike optrede en gevaarlike plekke waar selfies verbied word," lui die verslag.
Franse premier kom nie meer na SA
Ses nuwe tendense in tegnologie om dop te hou!
Vra 'n vriend ….gaan nog agtertoe , nog ,nog , nog ….kaplaks
Klink vir my natuurlike seleksie is aan die werk hier.
Post Darwinisme in aksie: Dit was nog altyd in biologie die oorlewing van die sterkes gewees, maar nadat selfies uitgevind is sterf die sterkes sodat die swakkeres sonder die nuutste slimfone kan oorleef.
Klink asof ander mense nou vir die mense moet begin dink? Dis omdat mense nie die verantwoordelikheid van hulle dade kan vooruitskat/sien nie dat sulke goed gebeur. Ons sit dan eenkeer by 'n afgrond en staar na die see terwyl 'n clown probeer om 'n HAND STAND op die punt van die afgrond te maak??? Sy vriende en vriendinnetjie cheer hom aan ??
Wonder waarop konsentreer vrou wat met haar foon in die een hand sit en met haar ander hand op die motorstuurwiel terwyl sy om 'n mini sirkel ry.
Of die een waarvoor mens by 'n robot moet toeter druk omdat sy eenvoudig só besig geraak met haar foon dat sy bly staan nadat dit lankal na groen oorgeslaan het.